Source: http://www.uzpbihor.ro/handbalistii-de-la-csm-oradea-locul-i-in-campionat-prezenti-in-cupa-romaniei/
Timestamp: 2018-10-17 22:56:59+00:00

Document:
Handbaliștii de la CSM Oradea, campioni, prezenți și în Cupa României – UZP Bihor
Handbaliștii de la CSM Oradea, campioni, prezenți și în Cupa României
După ce și-au încheiat evoluția din turul de campionat al Diviziei A, unde au avut un parcurs fără greșeală, obținând zece victorii din zece posibile, performanță ce i-au plasat pe prima poziție a clasamentului Seriei B, handbaliștii de la CSM Oradea și-au asigurat prezența în Cupa României, urmând a evolua în optimile de finală, unde vor primi replica primdivizionarei CSM Făgăraș. Meciul este programat în această săptămână, joi, de la ora 18, la Oradea, la Arena „Antonio Alexe”.
„Am avut un sezon peste aşteptări, cred că nimeni nu credea la începutul sezonului că vom reuşi să câştigăm toate meciurile. Noi înşine ne-am fixat acest obiectiv îndrăzneţ. Mă bucur că am izbutit să îl realizăm, chiar dacă am avut un lot restrâns numeric, cu doar doi jucători experimentaţi (Cosmin Liberţ şi Devid Munea – n.r.), iar ceilalţi foarte tineri. Este însă meritul tuturor jucătorilor că am ajuns până aici”, a declarat antrenorul orădenilor, Sebastian Tudor, în cadrul unei conferințe de presă, ce a prefațat jocul de joi din cupă.
Adversara din această săptămână a bihorenilor, CSM Făgăraș, activează în Liga Zimbrilor (primul eșalon al României), unde la jumătatea sezonului se situează pe locul 13 din totalul de 14 poziții. Făgărășenii au un bilanț general de trei victorii, un rezultat de egalitate și nouă înfrângeri, la egalitate cu CSM Focșani 2007 – locul 12 în ierarhia generală.
“Putem spune că am avut puţin noroc, vom întâlni o echipă situată în partea inferioară a clasamentului şi vom juca pe terenul propriu. Să nu se înţeleagă însă că va fi un meci uşor. Dimpotrivă, va fi o partidă dintre cele mai dificile. Diferenţa valorică dintre Liga Naţională şi Divizia A este foarte mare. Echipa făgăraşeană ne este superioară din punct de vedere al bugetului, al lotului de care dispune. Spre deosebire de noi, are jucători foarte experimentaţi, cum sunt Acatrinei, Vaidasigan, Filip, Bejinariu etc. Acatrinei este de altfel golgheterul la zi al Ligii Naţionale, fapt care spune multe despre valoarea formaţiei din Făgăraş, chiar dacă ea se află momentan pe penultimul loc al clasamentului”, a mai precizat tehnicianul formației CSM.
De menționat că partida din optimile Cupei României se va desfășura într-o singură manșă, învingătoarea confruntării directe urmând a se califica între primele opt echipe ale competiției eliminatorii. De notat că forul de specialitate organizează Cupa României cu cele 14 formații prim divizionare, respectiv cu ocupantele primei poziții în cele două serii ale celui de-al doilea eșalon la încheierea turului. Se joacă în sistem eliminatoriu, cu un singur meci în fiecare fază, până la decernarea trofeului.

References: CSM 
 CSM 
 CSM 
 CSM 
 CSM 
 CSM